Oficiālais Vēstnesis L 337 , 13/12/2002 Lpp. 0021 - 0023



Komisijas Regula (EK) Nr. 2208/2002 (2002. gada 12. decembris), ar ko paredz sīki izstrādātus noteikumus, lai piemērotu Padomes Regulu (EK) Nr. 814/2000 par informācijas pasākumiem saistībā ar kopējo lauksaimniecības politiku EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2000. gada 17. aprīļa Regulu (EK) Nr. 814/2000 par informācijas pasākumiem saistībā ar kopējo lauksaimniecības politiku [1] un jo īpaši tās 9. pantu, tā kā: (1) Ņemot vērā 2000., 2001. un 2002. gadā gūto pieredzi, Komisijas Regulā (EK) Nr. 1557/2001 [2], kas grozīta ar Regulu (EK) Nr. 1366/2002 [3], paredzētie sīki izstrādātie Regulas (EK) Nr. 814/2000 piemērošanas noteikumi jāgroza, lai uzlabotu attiecīgo shēmu. Ievērojot vajadzīgo grozījumu apjomu un lai nodrošinātu pārredzamību visām ieinteresētajām personām, jāgroza Regula (EK) Nr. 1557/2001. (2) Regula (EK) Nr. 814/2000 nosaka ar kopējo lauksaimniecības politiku saistīto informācijas pasākumu veidu un saturu. (3) Uzaicinājums par priekšlikumu iesniegšanu ir visefektīvākais un vispārredzamākais veids, kā nodrošināt visplašāko atklātību un izraudzīties vispiemērotākos pasākumus Regulā (EK) Nr. 814/2000 paredzētajiem pabalstiem. (4) Jānosaka sīki izstrādātas pretendentu atbilstības prasības, noraidīšanas pamatojums, vispārīgie izvēles un pabalstu piešķiršanas kritēriji attiecībā uz Regulas (EK) Nr. 814/2000 3. panta 2. punktā norādītajiem pasākumiem. (5) Lai aizsargātu Kopienas finansiālās intereses, izmaksājot pabalsta avansu, jāizpilda noteikums par līdzvērtīga apmēra bankas garantiju. (6) Lai finanšu resursus padarītu pieejamus pēc iespējas lielākam potenciālo saņēmēju skaitam, izņēmuma gadījumā nosaka daļējo finansējumu vairāk nekā 50 % apmērā. (7) Komisija sastāda pabalsta saņēmēju un finansēto pasākumu sarakstu. Nosakot tiesības un pienākumus saskaņā ar lēmumiem par pabalstu piešķiršanu, Komisija slēdz līgumu ar pabalsta saņēmēju. Katrā līgumā jāiekļauj nepārprotami noteikumi attiecībā uz Komisijas tiesībām izdarīt pārbaudes. (8) Dalībvalstu īstenoto pasākumu saskaņošanu ar Kopienas atbalstītajiem pasākumiem veicinās saskaņā ar šo regulu finansēto pasākumu paziņošana Eiropas Lauksaimniecības virzības un garantiju fonda (ELVGF) komitejai, kas izveidota ar Padomes 1999. gada 17. maija Regulu (EK) Nr. 1258/1999 par kopējās lauksaimniecības politikas finansēšanu [4]. (9) Ņemot vērā priekšlikumu iesniegšanas uzaicinājuma publicēšanas termiņu, šai regulai jāstājas spēkā nekavējoties. (10) Šajā regulā paredzētie pasākumi ir saskaņā ar ELVGF komitejas atzinumu, IR PIEŅĒMUSI ŠO REGULU. 1. pants Darbības joma Ar šo regulu paredz sīki izstrādātus noteikumus, lai piemērotu ar kopējo lauksaimniecības politiku saistītus informācijas pasākumus Regulas (EK) Nr. 814/2000 2. panta 1. punkta a) un b) apakšpunktā norādīto darba programmu un īpašu pasākumu veidā. 2. pants Definīcijas Šajā regulā: a) Regulas (EK) Nr. 814/2000 2. panta 1. punkta b) apakšpunktā norādītie "īpaši informācijas pasākumi" ir laikā un telpā ierobežoti informatīvi pasākumi, kuru īstenošanu finansē no vienota budžeta; b) Regulas (EK) Nr. 814/2000 2. panta 1. punkta a) apakšpunktā norādītās "gada darba programmas" ir divu līdz piecu īpašo informācijas pasākumu kopumi; c) "informācijas pasākumi" ir īpašie informācijas pasākumi un gada darba programmas. 3. pants Uzaicinājums par priekšlikumu iesniegšanu Katru gadu līdz 31. jūlijam Komisija Eiropas Kopienu Oficiālajā Vēstnesī publicē uzaicinājumu par priekšlikumu iesniegšanu informācijas pasākumiem, inter alia, norādot prioritārās tēmas, pasākumu veidus un mērķauditorijas, pasākumu īstenošanas līdzekļus, priekšlikumu iesniegšanas termiņus, pasākumos ietverto darbību īstenošanai atvēlēto laiku, atbilstības prasības, izvēles un piešķiršanas kritērijus, pieļaujamās izmaksas un pabalstu saņemšanas pieteikumu izvērtēšanas metodi. Uzaicinājumu par priekšlikumu iesniegšanu 2002. gadam publicē ne vēlāk kā 2002. gada 31. decembrī. 4. pants Pretendentu atbilstības kritēriji 1. Regulas (EK) Nr. 814/2000 2. panta 1. punkta a) apakšpunktā minētajām organizācijām un apvienībām jāatbilst šādām prasībām: a) tās ir privātas; ja minētās organizācijas vai apvienības apvieno citas organizācijas vai apvienības, arī tās ir privātās; ja gada darba programmu īsteno kopā ar partneriem, arī šie partneri ir privāti; b) tās ir bezpeļņas organizācijas vai apvienības; c) tās ir reģistrētas dalībvalstī vismaz divus gadus. 2. Regulas (EK) Nr. 814/2000 2. panta 1. punkta b) apakšpunktā minētās puses ir juridiskas personas, kas ir likumīgi izveidotas kādā dalībvalstī vismaz pirms diviem gadiem. 3. Ja 8. pantā minētajā nolīgumā paredzēts pabalsta avansa maksājums, pretendents izpilda noteikumu par līdzvērtīgas summas bankas garantiju saskaņā ar Komisijas paredzēto paraugu. Garantiju nepieprasa, ja pretendents ir valsts iestāde. 5. pants Pretendentu noraidīšanas pamatojums Pabalstu nepiešķir pretendentiem, uz kuriem pabalsta piešķiršanas procedūras laikā attiecināms viens no šādiem stāvokļiem: a) tie bankrotējuši vai ir likvidācijas stadijā, to darbību izskata tiesa, tie ir vienojušies ar kreditoriem, apturējuši saimniecisko darbību, šī darbība ir prasības priekšmets tiesā, vai ir analogs stāvoklis, ko nosaka attiecīgās valsts normatīvajos aktos paredzētās līdzīgās procedūras; b) tie notiesāti par nodarījumu saistībā ar profesionālo darbību ar tiesas spriedumu, kam ir res judicata spēks; c) tie atzīti par vainīgiem smagā amatpārkāpumā, kas pierādīts ar jebkādiem līdzekļiem, ko līgumslēdzēja iestāde var pamatot; d) tie nav izpildījuši saistības attiecībā uz sociālā nodrošināšanas maksājumiem vai nodokļu maksājumiem saskaņā ar tiesību normām valstī, kurā tie reģistrēti, vai saskaņā ar tiesību normām līgumslēdzējas iestādes valstī vai valstī, kurā veic līgumsaistību izpildi; e) uz tiem attiecas spriedums ar res judicata spēku par krāpšanu, korupciju, iesaistīšanos noziedzīgā organizācijā vai jebkādā citā nelikumīgā darbībā, kas kaitē Kopienas finansiālajām interesēm; f) pēc citas no Kopienas budžeta finansētas valsts pasūtījuma procedūras vai pabalsta piešķiršanas procedūras tos pasludina par līguma lauzējiem līgumsaistību neizpildes dēļ; g) sniedzot prasītās ziņas, tie apzināti falsificējuši deklarācijas. 6. pants Pasākumu izvēles un pabalsta piešķiršanas kritēriji 1. Lai pretendētu uz Kopienas finansējumu, pretendentiem jāpierāda sava tehniskā kompetence un finansiālās iespējas. 2. Pabalstu piešķir, pamatojoties uz kvalitātes un izdevīguma kritērijiem, kas noteikti uzaicinājumā par priekšlikumu iesniegšanu. 7. pants Finansējuma apmēri 1. Kopienas finansējuma maksimālais apmērs ir 50 % no pieļaujamajām izmaksām attiecībā uz pasākumiem, kas izraudzīti finansēšanai. 2. Kopienas finansējuma maksimālo apmēru pēc pretendenta lūguma palielina līdz 75 % no pieļaujamajām izmaksām attiecībā uz katru īpašo informācijas pasākumu, ja tas ir izņēmuma gadījums, ko nosaka uzaicinājumā par priekšlikumu iesniegšanu. 8. pants Nolīgums 1. Pamatojoties uz kritērijiem, kas paredzēti šajā regulā un uzaicinājumā par priekšlikumu iesniegšanu, Komisija sastāda Kopienas finansējuma pabalsta saņēmēju sarakstu un nosaka piešķiramās summas. 2. Komisijas un pabalsta saņēmēju savstarpēja nolīguma priekšmets ir tiesības un pienākumi, kas izriet no Komisijas lēmuma par pabalsta piešķiršanu. 9. pants Pabalstu piešķiršana uz gadu Pabalstus piešķir tikai uz gadu, un tie nedod nekādas tiesības nākamajos gados, pat ja attiecīgais pasākums ir daļa no vairāku gadu stratēģijas. 10. pants Paziņojums ELVGF komitejai ELVGF komitejai paziņo: a) uzaicinājuma par priekšlikumu iesniegšanu saturu pirms tā publicēšanas; b) īpašos informācijas pasākumus un gada darba programmas, kam piešķirts pabalsts; c) saskaņā ar Komisijas ierosinājumu īstenotos pasākumus, kā paredzēts Regulas (EK) Nr. 814/2000 2. panta 1. punkta c) apakšpunktā. 11. pants Atklātība Saskaņā ar šīs regulas finansēto informācijas pasākumu un pabalsta saņēmēju sarakstu kopā ar finansiālā atbalsta apmēriem un likmēm katru gadu publicē Eiropas Kopienu Oficiālajā Vēstnesī. 12. pants Atcelšana Ar šo atceļ Regulu (EK) Nr. 1557/2001. To turpina piemērot informācijas pasākumiem, ko Komisija apstiprinājusi līdz šīs regulas spēkā stāšanās dienai. 13. pants Stāšanās spēkā Šī regula stājas spēkā dienā, kad to publicē Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 12. decembrī Komisijas vārdā — Komisijas loceklis Franz Fischler [1] OV L 100, 20.4.2000., 7. lpp. [2] OV L 205, 31.7.2001., 25. lpp. [3] OV L 198, 27.7.2002., 29. lpp. [4] OV L 160, 26.6.1999., 103. lpp. --------------------------------------------------